Source: http://www.bihon.ro/s-au-detasat-decisiv-dupa-pauza/aradon-news-editor4-20070318-054504
Timestamp: 2019-07-22 20:55:07+00:00

Document:
S-au detaşat decisiv după pauză - BIHON
S-au detaşat decisiv după pauză
18. martie 2007 16:47
ORADEA – Jucătorii orădeni au început în trombă partida cu Rapid, conducând cu 6-0 pe tabela de marcaj. Treptat, gazdele au slăbit însă ritmul, permiţându-le rapidiştilor să se menţină aproape, scoruri 6-4 (‘3), 14-10 (‘7), 20-18 (‘9). Baschetbaliştii de la CSM Leonardo au câştigat cu 100-86 meciul cu Rapid.
Orădenii au evoluat destul de timorat, fiind evident afectaţi de ratarea obiectivului fixat pentru acest sezon, calificarea la turneul play-off. Rapidul a egalat în ultimul minut, preluând chiar conducerea, scor 20-22, rezultat cu care s-a încheiat primul sfert. Al doilea sfert a fost, de asemenea, echilibrat şi a avut o desfăşurare similară. CSM Leonardo a egalat şi a preluat din nou iniţiativa, având avantaje mici, scoruri 26-24 (12), 31-29 (’15), 38-37 (’18).
Orădenii s-au distanţat spre finalul sfertului, scor 45-39 (’19), dar oaspeţii au realizat trei coşuri în ultimul minut, egalând din nou. Cele două echipe se aflau la egalitate la pauză, 45-45, situaţie greu de anticipat înaintea de începerea partidei.
Au realizat „suta”
CSM Leonardo s-a desprins decisiv în cel de-al treilea sfert, pe fondul jocului bun prestat de Rareş Apostol, care a fost cel mai bun om de pe teren. Orădenii au avut un avantaj de zece puncte în minutul 26, scor 60-50, rezultatul înaintea ultimului sfert fiind 71-60. Cel de-al patrulea sfert a aparţinut tot orădenilor, care s-au distanţat la 15 puncte, scor 78-63 (’33).
Gazdele n-au mai forţat, antrenorul Kósa Zoltán introducând în teren jucătorii de rezervă. Orădenii au reuşit totuşi să realizeze suta de puncte, printr-o aruncare liberă reuşită de juniorul Kiss Adam. Scorul final, 100-86, consemnează o victorie meritată a gazdelor, care nu au jucat însă la adevărata lor valoare.
Sala Sporturilor „Antonio Alexe”. Spectatori: circa 1.000
CSM Leonardo – Rapid 100-86 (20-22, 25-23, 26-15, 29-26)
CSM Leonardo: Rahier 11, Szijártó 3 (1×3), Maric 2, Morris 4, Apostol 26, Djordjic 22 (2), Bilbija 6, Lázár, Viciu 8 (1), Kiss 3, Nicoară 12, Mandache 3. Antrenori: Kósa Zoltán, Veres Attila
Rapid: Burton 20, Voinescu, Sapera 4, Barnett 22, Bălănică 9 (1), Văcărescu 10 (1), Beaţu 5, Eftimie, Vlaicu 11, Bulancea 5 (1), Racolţa. Antrenor: Bogdan Rădulescu
Arbitri: Ciprian Stoica (Sibiu) – Bertalan István (Cluj-Napoca), Cosmin Prişcă (Mediaş). Comisar FR Baschet: Marian Oprea (Braşov)
Descalificări pentru 5 greşeli personale: Viciu ’33, Apostol ’40 / Bulancea ’36, Beaţu ’36, Sapera ’37
MVP: Rareş Apostol (CSM Leonardo)
Partida dintre CSM Leonardo şi Rapid a consemnat un fapt inedit: unul dintre arbitrii meciului, Cosmin Prişcă (Mediaş), a fost suspendat recent pentru prestaţia de la întâlnirea Dinamo – CSM Leonardo, disputată etapa trecută. Întreaga brigadă a meciului respectiv, formată din Cosmin Prişcă – Răzvan Puf şi Sorin Drugău, a primit două etape de suspendare, în urma raportului întocmit de comisarul FRB prezent la acel meci, Nicolae Daneţiu.
Sancţiunea va intra însă în vigoare abia la etapele din datele de 24 şi 27 martie. Ca urmare, Prişcă a putut să oficieze din nou la o partidă a orădenilor, deşi tocmai fusese suspendat pentru greşelile de la un meci al aceleiaşi echipe. Este o situaţie cel puţin ridicolă, greu de acceptat şi explicat.

References: CSM 
 CSM 

CSM 

CSM 

CSM 
 CSM 
 CSM